Du har sikkert hørt om en, der har investeret i bitcoins og tjent kassen. Eller kender i hvert fald en, der ville ønske, han havde gjort det. Men bitcoin er mere end et spekulationsobjekt, der steg cirka 1.300 procent i 2017. Det er et avanceret system, som faktisk kan vise vejen til store reformer af dansk pengevæsen og dermed pengepolitikken.

Det mener Ole Bjerg, sociolog, lektor på CBS og forfatter til flere bøger om pengedannelse. Ifølge ham er der brug for et opgør med den måde, penge skabes på i dag.

»Vores pengesystem fungerer sådan i dag, at de voksne – det er Nationalbanken – faktisk har ansvaret for kronen. Men det er børnene i skikkelse af de private banker, der har taget magten over den«, siger han.